b'\n_START_ARTICLE_\nPantelimon\n_START_SECTION_\nGeografie\n_START_PARAGRAPH_\nOra\xc8\x99ul se afl\xc4\x83 \xc3\xaen C\xc3\xa2mpia Rom\xc3\xa2n\xc4\x83 (mai precis, \xc3\xaen C\xc3\xa2mpia Vl\xc4\x83siei), pe malul st\xc3\xa2ng al r\xc3\xa2ului Colentina, care \xc3\xael desparte de capitala \xc8\x9b\xc4\x83rii, Bucure\xc8\x99ti. \xc3\x8en zona ora\xc8\x99ului, acest r\xc3\xa2u formeaz\xc4\x83 lacurile Pantelimon I, Pantelimon II \xc8\x99i Cernica. Principala zon\xc4\x83 locuit\xc4\x83 a ora\xc8\x99ului se afl\xc4\x83 \xc3\xaen extremitatea vestic\xc4\x83, pe malurile lacurilor r\xc3\xa2ului Colentina, unde se afla vatra fostului sat, a c\xc4\x83rui parte de vest a fost inclus\xc4\x83 \xc3\xaen Bucure\xc8\x99ti. Pe lacul Pantelimon II se afl\xc4\x83 o insul\xc4\x83 \xc3\xaemp\xc4\x83durit\xc4\x83, denumit\xc4\x83 Sf\xc3\xa2ntul Pantelimon, dup\xc4\x83 m\xc4\x83n\xc4\x83stirea ortodox\xc4\x83 \xc3\xaenfiin\xc8\x9bat\xc4\x83 acolo de Grigore Ghica, transformat\xc4\x83 \xc3\xaen 1987 \xc3\xaen restaurant \xc8\x99i hotel \xc3\xaen timpul regimului comunist._NEWLINE_Cu o suprafa\xc8\x9b\xc4\x83 de 69\xc2\xa0km\xc2\xb2, Pantelimon este cel mai \xc3\xaentins ora\xc8\x99 al jude\xc8\x9bului, dar nu mai \xc3\xaentins dec\xc3\xa2t comunele rurale Snagov, Peri\xc8\x99 \xc8\x99i Vidra._NEWLINE_Prin centrul arealului administrativ al ora\xc8\x99ului (care este \xc3\xaens\xc4\x83 doar o periferie a principalei zone urbane), trece \xc8\x99oseaua de centur\xc4\x83 a Bucure\xc8\x99tiului. Acolo se afl\xc4\x83 \xc8\x99i unele zone industriale, cu o fabric\xc4\x83 de bere \xc8\x99i una de panifica\xc8\x9bie. La est de \xc8\x99oseaua de centur\xc4\x83, ora\xc8\x99ul continu\xc4\x83 de-a lungul \xc8\x99oselelor DN3 (denumit\xc4\x83 bulevardul Biruin\xc8\x9bei) \xc8\x99i DJ301 (denumit\xc4\x83 \xc8\x99oseaua Cernica) cu cl\xc4\x83diri mai rare \xc8\x99i mai recent construite, limitele sale de est ajung\xc3\xa2nd p\xc3\xa2n\xc4\x83 \xc3\xaen P\xc4\x83durea Cernica, p\xc4\x83dure care acoper\xc4\x83 o parte semnificativ\xc4\x83 a estului jude\xc8\x9bului Ilfov \xc8\x99i reprezint\xc4\x83 un rest al Codrilor Vl\xc4\x83siei. M\xc4\x83n\xc4\x83stirea Cernica, al c\xc4\x83rei cimitir se afl\xc4\x83 pe un ostrov de pe lacul cu acela\xc8\x99i nume, se afl\xc4\x83 \xc3\xaen extremitatea sud-estic\xc4\x83 a ora\xc8\x99ului._NEWLINE_Ora\xc8\x99ul se \xc3\xaenvecineaz\xc4\x83 la sud-vest cu municipiul Bucure\xc8\x99ti, limita dintre cele dou\xc4\x83 fiind fixat\xc4\x83 pe r\xc3\xa2ul Colentina. La vest se \xc3\xaenvecineaz\xc4\x83 cu mica comun\xc4\x83 Dobroe\xc8\x99ti, iar la nord-vest cu ora\xc8\x99ul Voluntari pe o mic\xc4\x83 por\xc8\x9biune. \xc3\x8enspre nord, Pantelimon se m\xc4\x83rgine\xc8\x99te cu comuna Afuma\xc8\x9bi, \xc3\xaenspre nord-est cu comuna G\xc4\x83neasa, \xc3\xaenspre est cu comuna Br\xc4\x83ne\xc8\x99ti (limita fiind pe r\xc3\xa2ul Pas\xc4\x83rea), iar spre sud cu comunele Cernica \xc8\x99i Glina._NEWLINE_Hidrografia Pantelimonului este reprezentat\xc4\x83 de cele dou\xc4\x83 r\xc3\xa2uri care \xc3\xael m\xc4\x83rginesc la vest \xc8\x99i est, respectiv Colentina (care formeaz\xc4\x83 \xc3\xaen zona ora\xc8\x99ului lacurile Pantelimon I, Pantelimon II \xc8\x99i Cernica), \xc8\x99i Pas\xc4\x83rea care curge la est prin p\xc4\x83durea Cernica.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Pantelimon se ridic\xc4\x83 la 25.596 de\xc2\xa0locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 16.019\xc2\xa0locuitori. Majoritatea locuitorilor sunt rom\xc3\xa2ni (85,06%), cu o minoritate de romi (5,02%). Pentru 9,27% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (88,54%). Pentru 9,31% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nEconomie\n_START_PARAGRAPH_\nDe\xc8\x99i are titulatura de ora\xc8\x99 doar din 2005, \xc3\xaen 2007 prim\xc4\x83ria estima c\xc4\x83 gradul de ocupare al for\xc8\x9bei de munc\xc4\x83 \xc3\xaen agriculatur\xc4\x83 nu era mai mare de 2%, \xc3\xaen timp ce 36,2% din for\xc8\x9ba de munc\xc4\x83 activa \xc3\xaen industrie \xc8\x99i 44,9% \xc3\xaen domeniul comer\xc8\x9bului. Din suprafa\xc8\x9ba de 6.716\xc2\xa0ha a ora\xc8\x99ului, doar 2.564\xc2\xa0ha sunt folosite \xc3\xaen agricultur\xc4\x83._NEWLINE_Economia ora\xc8\x99ului este una \xc3\xaen str\xc3\xa2ns\xc4\x83 leg\xc4\x83tur\xc4\x83 cu cea a ora\xc8\x99ului Bucure\xc8\x99ti. Din for\xc8\x9ba de munc\xc4\x83 ocupat\xc4\x83 a ora\xc8\x99ului, majoritatea lucreaz\xc4\x83 \xc3\xaen Bucure\xc8\x99ti. Exist\xc4\x83 \xc3\xaens\xc4\x83 \xc8\x99i unele companii care activeaz\xc4\x83 chiar \xc3\xaen ora\xc8\x99. Una dintre ele este firma de panifica\xc8\x9bie Titan, care de\xc8\x9bine aici \xc8\x99i o fabric\xc4\x83; \xc3\xaen 2008, firma a \xc3\xaenregistrat \xc3\xaen primul semestru o cifr\xc4\x83 de afaceri de 154,5 de milioane de lei \xc8\x99i un profit de 3,3 milioane de lei. Tot \xc3\xaen Pantelimon se afl\xc4\x83 \xc8\x99i una dintre cele mai mari fabrici de bere din \xc8\x9bar\xc4\x83, deschis\xc4\x83 \xc3\xaen 1998, fiind unicul produc\xc4\x83tor din \xc8\x9bar\xc4\x83 de bere sub brandurile Tuborg \xc8\x99i Carlsberg, \xc8\x99i fiind de\xc8\x9binut\xc4\x83 de compania United Romanian Breweries Bereprod, membr\xc4\x83 a grupului interna\xc8\x9bional Carlsberg Breweries. \xc3\x8en 2007, compania Tuborg anun\xc8\x9ba c\xc4\x83 fabrica din Pantelimon are o capacitate anual\xc4\x83 de produc\xc8\x9bie de 2,1 milioane hl \xc8\x99i \xc3\xaen 2011 avea 800 de angaja\xc8\x9bi. Ambele fabrici se g\xc4\x83sesc \xc3\xaen zona industrial\xc4\x83 a ora\xc8\x99ului, de-a lungul \xc8\x99oselei de centur\xc4\x83 a Bucure\xc8\x99tiului.\n_START_SECTION_\nTransporturi\n_START_PARAGRAPH_\nFiind aflat \xc3\xaen imediata proximitate a Bucure\xc8\x99tiului, re\xc8\x9beaua de transport a ora\xc8\x99ului este str\xc3\xa2ns legat\xc4\x83 de cea a metropolei. Ora\xc8\x99ul este astfel deservit de cele dou\xc4\x83 aeroporturi din Bucure\xc8\x99ti._NEWLINE_Principalele drumuri din ora\xc8\x99 sunt DN3 care traverseaz\xc4\x83 ora\xc8\x99ul de la vest la est (fiind denumit, pe teritoriul ora\xc8\x99ului, Bulevardul Biruin\xc8\x9bei) \xc8\x99i centura ora\xc8\x99ului Bucure\xc8\x99ti care merge de la nord c\xc4\x83tre sud; principala zon\xc4\x83 urban\xc4\x83 a ora\xc8\x99ului se afl\xc4\x83 nord de DN3 \xc8\x99i la vest de \xc8\x99oseaua de centur\xc4\x83. Alte drumuri importante din ora\xc8\x99 sunt drumul jude\xc8\x9bean DJ301 care duce spre Bude\xc8\x99ti prin Cernica \xc8\x99i Pl\xc4\x83t\xc4\x83re\xc8\x99ti, \xc8\x99i drumul jude\xc8\x9bean DJ301B care, ramificat din DN3, leag\xc4\x83 Pantelimonul de Cozieni \xc8\x99i G\xc4\x83neasa scurt\xc3\xa2nd un drum care altfel ar trece prin Br\xc4\x83ne\xc8\x99ti. Re\xc8\x9beaua de str\xc4\x83zi are 99\xc2\xa0km, dintre care \xc3\xaens\xc4\x83 \xc3\xaen 2007 doar 18 erau moderniza\xc8\x9bi, prim\xc4\x83ria identific\xc3\xa2nd aceasta ca fiind una din principalele probleme ale ora\xc8\x99ului. \xc3\x8en perioada ce a urmat, extinderea ora\xc8\x99ului at\xc3\xa2t spre nord-est, c\xc3\xa2t \xc8\x99i spre sud-est, a adus necesitatea extinderii re\xc8\x9belei de str\xc4\x83zi \xc8\x99i s-au desf\xc4\x83\xc8\x99urat mai multe lucr\xc4\x83ri \xc3\xaen acest sens._NEWLINE_\xc3\x8en ce prive\xc8\x99te transportul feroviar, Pantelimonul are o gar\xc4\x83 pe calea ferat\xc4\x83 Bucure\xc8\x99ti-Constan\xc8\x9ba, gar\xc4\x83 aflat\xc4\x83 \xc3\xaen partea de nord a ora\xc8\x99ului \xc8\x99i \xc3\xaen care opresc mai multe trenuri personale care circul\xc4\x83 \xc3\xaentre una din g\xc4\x83rile din Bucure\xc8\x99ti (Gara de Nord sau Gara Obor) \xc8\x99i Constan\xc8\x9ba, Olteni\xc8\x9ba sau Fete\xc8\x99ti, precum \xc8\x99i trenul urban care leag\xc4\x83 cele dou\xc4\x83 g\xc4\x83ri bucure\xc8\x99tene. \xc3\x8entruc\xc3\xa2t principala zon\xc4\x83 locuit\xc4\x83 este cea foarte apropiat\xc4\x83 de Bucure\xc8\x99ti, localnicii pot folosi pentru transport feroviar c\xc4\x83tre diferite zone ale Bucure\xc8\x99tiului sta\xc8\x9bia de metrou Pantelimon de pe magistrala M1, sta\xc8\x9bie ce urmeaz\xc4\x83 a servi drept cap\xc4\x83t al unei noi magistrale de metrou ce urmeaz\xc4\x83 a fi construit\xc4\x83._NEWLINE_Transportul public este efectuat de Societatea de Transport Bucure\xc8\x99ti (STB) prin linia R454 dedicat\xc4\x83 ora\xc8\x99ului, precum \xc8\x99i prin liniile R452 \xc8\x99i R458 care deservesc comuna Br\xc4\x83ne\xc8\x99ti \xc8\x99i linia R457 care deserve\xc8\x99te satul Piteasca din comuna G\xc4\x83neasa. Al\xc8\x9bi mici operatori independen\xc8\x9bi, care asigur\xc4\x83 leg\xc4\x83turi \xc3\xaentre diverse puncte ale ora\xc8\x99ului \xc8\x99i Bucure\xc8\x99ti (zona Cora Pantelimon \xc8\x99i mai departe, Pia\xc8\x9ba Iancului sau cartierul Titan). De asemenea, prin Pantelimon trec \xc8\x99i alte curse regulate ale unor operatori priva\xc8\x9bi ce fac leg\xc4\x83tura dintre Bucure\xc8\x99ti \xc8\x99i localit\xc4\x83\xc8\x9bile din estul ora\xc8\x99ului\xc2\xa0\xe2\x80\x94 Fundeni, Pl\xc4\x83t\xc4\x83re\xc8\x99ti, Fundulea, Cernica sau Br\xc4\x83ne\xc8\x99ti.\n_START_SECTION_\nCultur\xc4\x83 \xc8\x99i educa\xc8\x9bie\n_START_PARAGRAPH_\nPrincipalul obiectiv cultural ce poate fi vizitat \xc3\xaen ora\xc8\x99 este m\xc4\x83n\xc4\x83stirea Cernica, o m\xc4\x83n\xc4\x83stire de c\xc4\x83lug\xc4\x83ri ortodoc\xc8\x99i aflat\xc4\x83 pe malul lacului cu acela\xc8\x99i nume, unde a tr\xc4\x83it \xc3\xaen secolul al XIX-lea c\xc4\x83lug\xc4\x83rul Calinic, venerat teolog al Bisericii Ortodoxe Rom\xc3\xa2ne. Pe o insul\xc4\x83 de pe acest lac, m\xc4\x83n\xc4\x83stirea are un cimitir cu dou\xc4\x83 biserici monument istoric, cimitir \xc3\xaen care se afl\xc4\x83 morm\xc3\xa2ntul pictorului Ion \xc8\x9auculescu, al scriitorului Gala Galaction \xc8\x99i cel al muzicianului Johnny R\xc4\x83ducanu, precum \xc8\x99i alte monumente funerare clasificate drept monumente istorice._NEWLINE_Singura unitate de \xc3\xaenv\xc4\x83\xc8\x9b\xc4\x83m\xc3\xa2nt secundar din ora\xc8\x99 este \xc8\x99coala cu clasele I-VIII, care de\xc8\x9bine \xc8\x99i singura bibliotec\xc4\x83 a ora\xc8\x99ului, cu un fond de 20.000 de volume. Pentru educa\xc8\x9bie liceal\xc4\x83 \xc8\x99i universitar\xc4\x83, localnicii folosesc unit\xc4\x83\xc8\x9bile de \xc3\xaenv\xc4\x83\xc8\x9b\xc4\x83m\xc3\xa2nt din Bucure\xc8\x99ti.'